Pohronská Polhora

Pohronská Polhora je obec na Slovensku v okrese Brezno.

 Dejiny 
Počiatky histórie obce siahajú do roku 1786, kedy z jedenástich osád Hornej Oravy, medzi nimi aj Oravská Polhora,  prichádzajú na územie terajšej obce prví osadníci zaoberajúci sa najmä chovom oviec, drevorubačstvom a povozníctvom. Dôvodom jej založenia boli časté prepady zbojníckych skupín, ktoré napádali obchodníkov a cestujúcich prechádzajúcich cez sedlo Zbojská.

Počas druhej svetovej vojny v obci vypukol rozsiahly požiar a veľká časť obyvateľstva, prevažne pôvodom z Oravy bola presťahovaná, čím vznikla Nová Polhora. Napriek dôležitej úlohe goralského obyvateľstva pri rozvoji obce sa goralský element z obce  takmer úplne vytratil. 

V obci žije dnes 1718 obyvateľov a chotár sa rozprestiera na ploche 3 773 ha. Najnižšie položeným bodom je dolina Liesková () a najvyšším miestom je vo výške 1441 m vrchol Fabovej hole, ktorý je i najvyšším vrcholom mikroregiónu Muránska planina. Obec žije bohatým kultúrnym a spoločenským životom. Je tu kultúrne stredisko a v budove vedľa obecného úradu je zriadená historická expozícia života a tradícií obyvateľov obce. Ako kultúrno-športové podujatie sa koná „Turnaj troch Polhor“, ktorý symbolicky prepája obce- Oravská Polhora, Pohronská Polhora a Nová Polhora.

 Kultúra a zaujímavosti 
 Pamiatky 
 Rímskokatolícky kostol sv. Michala archanjela, jednoloďová klasicistická stavba s polkruhovým ukončením presbytéria a vežou tvoriacou súčasť hmoty kostola z rokov 1802-1808. Interiér je zaklenutý pruskou klenbou, svätyňa konchou. Oltár je neogotický z konca 19. storočia. Fasády kostola sú hladké, veža z roku 1835 je členená lizénovými pásmi a ukončená barokovou helmicou s laternou. Pri kostole sa nachádzala zvonica z roku 1843. Počiatkom 21. storočia bola zburaná a bola postavena nová.   Kostol je známy svojou unikátnou výzdobou z jesenných plodov a obrazov z prírodných materiálov, ktorá sa každoročne realizuje koncom septembra počas Michalských hodov. 
 Starý cintorín so súborom historických liatinových krížov z prelomu 19. a 20. storočia, kultúrna pamiatka. 

 Technické zaujímavosti 
V katastri obce v doline Strmienka bol koncom 60. rokov 20. storočia realizovaný 500 m hlboký štruktúrny vrt KV-1, ktorý zdokumentoval kontak migmatitov a granitoidov tzv. kráľovoholského komplexu a svorov s amfibolitmi, tzv. hronského komplexu.Klinec, A., Miko, O., Hanzel, V., 1968: Záverečná správa za štruktúrne-oporný vrt KV-1 v katastri obce Pohronská Polhora, dielčia záverečná správa za rok 1966-1968. Názov úlohy v perspektívnom pláne: Základný geologický výskum kryštalinika veporíd. Manuskript, Archív ŠGÚDŠ (Arch. č. 22288), Bratislava, 67 s.

 Vrchy 
 Lešník
 Fabova hoľa
 Psica

 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Brezno
Kategória:Goralské obce na Slovensku
Kategória:Pomenovania podľa Hrona